《齐天乐 庚午夏五将归湖上留别韩江吟社诸公》
清代·厉鹗

平生惯向芜城客，吴丝暗斑双鬓。雪岭才高，青楼句好，那比前人疏俊。

吟朋胜引。爱款竹寻题，占花分韵。忽觉归心，一灯摇梦野鸥近。

湖山此时旧隐。玉壶凉万斛，红腻莲晕。江雨鸣篷，林风解缆，离绪满于潮信。

流连未尽。谢送我多情，熟梅芳酝。弹指秋清，重逢期定准。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。